CELEX: 32021D0271
Language: et
Date: 2021-02-17 00:00:00
Title: Komisjoni rakendusotsus (EL) 2021/271, 17. veebruar 2021, mis käsitleb Kreeka üle tehtava tõhustatud järelevalve pikendamist (teatavaks tehtud numbri C(2021) 998 all) (Ainult kreekakeelne tekst on autentne)

22.2.2021   
               
               
                  ET
               
               
                  Euroopa Liidu Teataja
               
               
                  L 61/3
               
            
         KOMISJONI RAKENDUSOTSUS (EL) 2021/271,
         17. veebruar 2021,
         mis käsitleb Kreeka üle tehtava tõhustatud järelevalve pikendamist
         
            
               (teatavaks tehtud numbri C(2021) 998 all)
            
         
         (Ainult kreekakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel, (1) eriti selle artikli 2 lõiget 1,
         ning arvestades järgmist:
         
                     (1)
                  
                  
                     Euroopa stabiilsusmehhanismi kaudu finantsabi andmine lõppes 20. augustil 2018, misjärel käivitati komisjoni rakendusotsusega (EL) 2018/1192 (2)21. augustil 2018 kuueks kuuks tõhustatud järelevalve Kreeka üle. Tõhustatud järelevalve perioodi on hiljem neli korda pikendatud, (3) iga kord kuue kuu võrra, viimati 21. augustil 2020.
                  
               
                     (2)
                  
                  
                     Kreeka on alates 2010. aastast saanud märkimisväärses mahus finantsabi, mistõttu on tal euroala liikmesriikide, Euroopa Finantsstabiilsuse Fondi ja Euroopa stabiilsusmehhanismi ees kokku 243 700 miljoni euro ulatuses tasumata kohustusi. Kreeka sai oma Euroopa partneritelt soodsatel tingimustel finantsabi ning 2012. aastal ja seejärel Euroopa stabiilsusmehhanismi raames 2017. aastal võeti vastu erimeetmed, et viia võlg jätkusuutlikumale alusele. 22. juunil 2018 lepiti eurorühmas poliitilisel tasandil kokku, et võla jätkusuutlikkuse tagamiseks hakatakse rakendama lisameetmeid. Mõned neist meetmetest (sealhulgas euroala riikide keskpankade teenitud tulule vastavate summade paigutamine netofinantsvarasid käsitleva lepingu ja väärtpaberituruprogrammi raames Kreeka riigivõlakirjadesse) saab eurorühmas kokku leppida kaks korda aastas, juhul kui tõhustatud järelevalve raames esitatud aruannetest saab järeldada, et Kreeka täidab oma programmijärgseid poliitilisi kohustusi. Pärast vastavalt 2019. aasta aprillis, 2019. aasta detsembris, 2020. aasta juunis ja 2020. aasta novembris eurorühma antud nõusolekut aktiveeriti esimesed neli osa poliitikaga seotud tingimustel põhinevatest võlameetmetest.
                  
               
                     (3)
                  
                  
                     Kreeka on võtnud eurorühmas kohustuse jätkata kõiki Euroopa stabiilsusmehhanismi makromajandusliku kohandamisprogrammi (edaspidi „programm“) raames vastu võetud põhilisi reforme ja viia need lõpule ning tagada, et selle ja varasemate programmide raames vastu võetud oluliste reformide eesmärgid saavutatakse. Lisaks on Kreeka võtnud kohustuse rakendada erimeetmeid eelarvepoliitika, sealhulgas struktuurse eelarvepoliitika, sotsiaalse heaolu, finantsstabiilsuse, töö- ja tooteturgude, erastamise ja avaliku halduse valdkonnas. Need erimeetmed, mis on esitatud eurorühma 22. juuni 2018. aasta avalduse lisas, aitavad tegeleda Kreeka ülemäärase makromajandusliku tasakaalustamatuse ja majandusraskuste allikate või võimalike allikatega.
                  
               
                     (4)
                  
                  
                     26. veebruaril 2020 avaldas komisjon Kreeka 2020. aasta riigiaruande (4). Komisjon järeldas, et Kreekas esineb ülemäärane makromajanduslik tasakaalustamatus (5). Kuigi mitmes valdkonnas on näha edusamme, püsib endiselt märkimisväärne haavatavus ja varasemast ajast on jäänud probleeme, mis on seotud valitsemissektori suure võla, viivislaenude kõrge tasemega pankade bilansis ja välissektoriga, võttes arvesse endiselt madalat kasvupotentsiaali ja kõrget töötuse määra. Need järeldused leidsid kinnitust ka 18. novembri 2020. aasta häiremehhanismi aruandes, mille komisjon võttis koroonakriisi taustal vastu Euroopa Parlamendi ja nõukogu määruse (EL) nr 1176/2011 (6) alusel ja milles nimetati Kreekat ühe liikmesriigina, mille olukorda tuleb 2021. aastal põhjalikult analüüsida. Häiremehhanismi aruandest nähtub eelkõige, et kuigi valitsemissektori võlg 2019. aastal vähenes, peaks see 2020. aastal kasvama suuremaks kui 200 % sisemajanduse koguproduktist, kajastades majanduslangust ja pandeemia mõju leevendamiseks võetud vajalike meetmete maksumust. Kreeka finantssektorile tekitab endiselt probleeme madal kasumlikkus, keskmisest madalam omavahendite suhtarv ja suur viivislaenude maht. Rahvusvaheline netoinvesteerimispositsioon on endiselt sügavalt negatiivne, olgugi et see sisaldab väga soodsatel tingimustel saadud laenudest kujunenud suurt valitsemissektori välisvõlga, ning turismist tuleneva väiksema sissevoolu tõttu halveneb see prognooside kohaselt veelgi. Töötuse määr on endiselt väga kõrge ja kriisi tõttu on languse aeglustumine ajutiselt peatunud.
                  
               
                     (5)
                  
                  
                     EL ja liikmesriigid on alates pandeemia algusest võtnud enneolematuid meetmeid, et kaitsta inimeste elu ja elatusvahendeid. Vastuseks COVID-19 pandeemiale ja osana koordineeritud liidu lähenemisviisist on Kreeka jätkanud eelarvemeetmete võtmist, et suurendada oma tervishoiusüsteemi suutlikkust ning laiendada fiskaal- ja likviidsusmeetmeid, millega abistada kriisist eriti palju mõjutatud inimesi ja sektoreid. EL toetas tööd, mida liikmesriigid tegid, et tervisekriisiga toime tulla ja selle majanduslikke tagajärgi leevendada. Ta vabastas oma eelarvevahendid viiruse vastu võitlemiseks, aktiveeris stabiilsuse ja kasvu pakti üldise vabastusklausli, kasutas täielikult ära riigiabi eeskirjade võimaldatavat paindlikkust ja lõi uue rahastamisvahendi, millega aidata inimestel jääda tööle – tööhõive toetamise erakorralise rahastu (TERA). Lisaks Euroopa Keskpanga, Euroopa stabiilsusmehhanismi ja Euroopa Investeerimispanga võetud meetmetele eraldab EL „NextGenerationEU“ rahastamisvahendist 750 miljardit eurot, mida rakendatakse peamiselt taaste- ja vastupidavusrahastu kaudu. Rahastu kaudu pakutakse märkimisväärset tuge liikmesriikide majandust tugevdavate reformide ja investeeringute rakendamisele. Rahastu annab Kreeka majandusele võimaluse praegusest kriisist taastuda ja tegeleda endiselt lahendamist vajavate probleemidega. Lisaks suunatakse 2021.–2027. aasta mitmeaastase finantsraamistiku raames liidu rahalistest vahenditest rohkem kui 1 000 miljardit eurot uutele ja paremini rahastatud prioriteetidele kõigis ELi poliitikavaldkondades, sealhulgas rohe- ja digipöördele.
                  
               
                     (6)
                  
                  
                     18. novembril 2020 avaldas komisjon tõhustatud järelevalve raames Kreeka kohta oma kaheksanda hinnangu (7). Selles jõuti järeldusele, et hoolimata pandeemia põhjustatud ebasoodsatest asjaoludest on Kreeka võtnud nõutud vajalikke meetmeid, et täita konkreetseid reformikohustusi. Aruandes märgiti, et pärast seisakut enneolematute sündmuste tõttu 2020. aasta esimeses pooles on ametiasutused suutnud reformikohustustega seotud töödega viimastel kuudel taas edasi minna ning ellu viidi mitu põhjalikku reformi. Euroopa institutsioonid kiitsid heaks tiheda ja konstruktiivse osalemise kõigis valdkondades ning julgustasid ametiasutusi jätkama hoogsat tegevust ja vajaduse korral suurendama jõupingutusi, et hiljuti vastuvõetud esmaseid õigusakte kiiresti rakendada. See kehtib eelkõige reformide kohta finantssektoris, mille jaoks peagi valmib ja võetakse vastu suur hulk teiseseid õigusakte.
                  
               
                     (7)
                  
                  
                     Võttes arvesse komisjoni 2020. aasta põhjalikku analüüsi ja lähtudes komisjoni hinnangust, vaatas nõukogu 2020. aasta riikliku reformikava ja 2020. aasta stabiilsusprogrammi läbi. Nõukogu võttis arvesse vajadust tulla pandeemiaga toime ja hõlbustada majanduse taastumist, mis on esimene vajalik samm, et tasakaalustamatuse saaks kõrvaldada. Ta soovitas (8) Kreekal võtta kõik vajalikud meetmed, et reageerida pandeemiale tulemuslikult, sealhulgas tugevdades tervishoiusüsteemi vastupanuvõimet, töötada välja lühendatud tööaja kavad ja tõhus aktiveerimistoetus, et leevendada kriisi mõju tööhõivele ja sotsiaalvaldkonnale, võtta meetmeid likviidsuse tagamiseks ning edendada avaliku ja erasektori investeeringuid mitmes prioriteetses investeerimisvaldkonnas, mille hulgas on üleminek keskkonnasäästlikule majandusele ja digiüleminek. Samuti kutsus nõukogu ametiasutusi üles jätkama ja viima lõpule reforme kooskõlas programmijärgsete kohustustega, et taaskäivitada majanduse jätkusuutlik taastumine pärast COVID-19 puhangust tingitud piirangute järkjärgulist leevendamist.
                  
               
                     (8)
                  
                  
                     Kreeka pangandussektor on alates Euroopa stabiilsusmehhanismi programmi lõpust muutunud stabiilsemaks ja šokkidele vastupidavamaks, kuid säilinud on varasemast ajast pärit riskid ja nendega seotud märkimisväärne haavatavus, mida võimendab koroonaviiruse puhangu negatiivne mõju. Pangad säilitavad soodsate rahapoliitika tingimuste toel piisava likviidsuse, kuid viivislaenude tase on endiselt kõrge, moodustades 2020. aasta septembri seisuga 58,7 miljardit eurot ehk 35,8 % klientidele antud laenude kogusummast (9). Viivislaenude mahu vähenemine võrreldes 2016. aasta märtsi tipptasemega (107,2 miljardit eurot) on jätkunud 2020. aasta esimesel üheksal kuul, ehkki aeglasemas tempos. Selliste laenude suur osakaal, millele võimaldatakse võlamaksete moratooriumi, osutab siiski märkimisväärsele ohule, et pärast moratooriumide aegumist suureneb vajadus vahenditega varustamise järele ja varade kvaliteedi suhtarv halveneb. Pankade viivislaenudega tegelemise strateegia põhielement on jätkata väärtpaberistamist Heraklese kava raames, mis peaks lõpule viidama 2021. aasta esimesel poolel. Kreeka pankade kapitalipositsioon vastab regulatiivsetele nõuetele, kuid neile esitatavad järelevalvenõuded ja kapitalivajadused viivislaenude finantsvõimenduse vähendamiseks keskpikas perspektiivis suurenevad, samas kui kasumlikkus on väike ja pandeemia majandusliku mõju tõttu on oodata lisasurvet. Selle tulemusena on Kreeka pangad eriti ohustatud võimalikust rahastamiskulude suurenemisest ja varade kvaliteedi uuest halvenemisest pandeemia tõttu. Ametiasutused on edukalt võtnud või laiendanud toetusmeetmeid, mis täiendavad kommertspankade ja krediidihaldajate tasandi algatusi, et säilitada kannatanud ettevõtete juurdepääs rahastamisele. Samuti jätkavad nad pärast COVID-19 puhangu negatiivsest mõjust tingitud viivitusi olulisi finantssektori reforme, mille eesmärk on parandada viivislaenude probleemi lahendamiseks olemasolevaid vahendeid. Need reformid, eelkõige hiljuti vastu võetud reform killustunud maksejõuetuskorra ümberkorraldamiseks, võivad aidata leevendada kriisi mõju erasektori võlakoormusele keskpikas perspektiivis. Nende reformide mõju oleneb nende rakendamise õigeaegsusest ja tulemuslikkusest.
                  
               
                     (9)
                  
                  
                     Vaatamata viimastel aastatel tehtud edusammudele sellistes valdkondades nagu ettevõtte registreerimiseks kuluva aja lühendamine ja vähemusinvestorite kaitse tugevdamine, on Kreekal endiselt suuri probleeme oma ettevõtluskeskkonna ja kohtusüsteemiga, mida tõendavad kehvad tulemused mitmes valdkonnas (nt lepingute jõustamisel, omandi registreerimisel, maksejõuetusmenetluses jne). Ametiasutused jätkavad tööd regulatiivse keskkonna parandamiseks ja konkurentsivõime suurendamiseks vaatamata praegusest COVID-19 pandeemiast tingitud probleemidele. Kreeka majanduse taastumise väljavaadetele võivad kaasa aidata järjepidevad edusammud kohtureformide rakendamisel, sealhulgas vahendust toetavad meetmed, ning hiljutised sammud tooteturgude reformimiseks ja turujärelevalve parandamiseks, kuid ettevõtluskeskkonna parandamiseks on vaja lisapingutusi. Ametiasutused teevad edusamme ka oluliste reformidega, millega parandada Kreeka digitaalset suutlikkust, mis on endiselt üks madalamaid ELis. Kreeka on samuti võtnud kohustuse viia 2021. aasta alguseks ellu ulatuslik riigihangete reform, jätkates samal ajal täiendavate meetmete võtmist, et veelgi vähendada ettevõtjate ja kodanike halduskoormust.
                  
               
                     (10)
                  
                  
                     2010. aastal jäi Kreeka finantsturupõhistest laenudest ilma, kuid 2017. aasta juulis hakkas ta juurdepääs turule riigivõlakirjade emiteerimise kaudu taastuma. Kreeka riigivõlakirjade tootlus hakkas pärast Euroopa stabiilsusmehhanismi programmi edukat lõpetamist 2018. aastal tasapisi vähenema ja langes 2019. aastal märkimisväärselt. Alates pandeemia algusest on Kreeka edukalt emiteerinud nii lühiajalisi riigikassa võlakirju kui ka pikaajalisi võlakirju, mis annab tunnistust püsivast juurdepääsust turupõhisele rahastamisele. Praeguseid soodsaid rahastamistingimusi toetavad Euroopa tasandil kokku lepitud likviidsusmeetmed, sealhulgas Euroopa Keskpanga pandeemia majandusmõjude ohjeldamise erakorraline varaostukava. Tõhustatud järelevalve kaheksandas aruandes esitatud võla jätkusuutlikkuse analüüsi põhjal eeldatakse, et valitsemissektori kogurahastamisvajadus moodustab keskpikas perspektiivis ligikaudu 15 % SKPst.
                  
               
                     (11)
                  
                  
                     Eelnevat arvesse võttes on komisjon seisukohal, et määruse (EL) nr 472/2013 artikli 2 kohast tõhustatud järelevalvet õigustavad tingimused kehtivad endiselt. Eelkõige esinevad Kreekas finantsstabiilsust ähvardavad riskid, millel võib nende materialiseerumise korral olla negatiivne ülekanduv mõju muudele euroala liikmesriikidele. Kui ülekanduv mõju peaks tekkima, võib see avalduda kaudselt, mõjutades investorite kindlustunnet ning seega pankade ja riikide refinantseerimiskulusid muudes euroala liikmesriikides.
                  
               
                     (12)
                  
                  
                     Seepärast peab Kreeka keskpikas perspektiivis jätkama selliste meetmete vastuvõtmist, millega tegeletakse probleemide allikate või võimalike allikatega, ning viima ellu struktuurireformid majanduse jõulise ja jätkusuutliku elavnemise toetamiseks, et leevendada mitme varem avaldunud teguri mõju. Nende tegurite hulgas on tõsine ja pikaajaline majanduslangus kriisi ajal; Kreeka võlakoormuse suurus; finantssektori haavatavused; finantssektori ja Kreeka riigi rahanduse jätkuvalt suhteliselt suur seotus, muu hulgas riigi osaluse kaudu; risk, et nimetatud sektorite suured pinged kanduvad üle muudesse liikmesriikidesse, ning euroala liikmesriikide Kreekaga seotud riiginõuded.
                  
               
                     (13)
                  
                  
                     Selleks et tegeleda jääkriskidega ja jälgida nendega seotud kohustuste täitmist, tundub olevat vajalik ja asjakohane pikendada Kreeka üle määruse (EL) nr 472/2013 artikli 2 lõike 1 alusel tehtavat tõhustatud järelevalvet.
                  
               
                     (14)
                  
                  
                     Kreekale anti 14. jaanuari 2021. aasta kirjaga võimalus esitada komisjoni hinnangu kohta oma seisukohad. 27. jaanuaril 2021 saadetud vastuses nõustus Kreeka üldjoontes komisjoni hinnanguga riigi majanduslikele probleemidele ja see on tõhustatud järelevalve pikendamise aluseks.
                  
               
                     (15)
                  
                  
                     Kreeka saab jätkuvalt kasutada tehnilise toe instrumendi raames antavat tehnilist abi, millega eelkõige toetatakse liikmesriike nende taaste- ja vastupidavuskavade ettevalmistamisel ja rakendamisel.
                  
               
                     (16)
                  
                  
                     Komisjon kavatseb tõhustatud järelevalve rakendamisel teha varajase hoiatamise süsteemi kontekstis tihedat koostööd Euroopa stabiilsusmehhanismiga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kreeka üle määruse (EL) nr 472/2013 artikli 2 lõike 1 alusel tehtava ja rakendusotsusega (EL) 2018/1192 käivitatud tõhustatud järelevalve perioodi pikendatakse veel kuue kuu võrra alates 21. veebruarist 2021.
         
         
            Artikkel 2
            Käesolev otsus on adresseeritud Kreeka Vabariigile.
         
         
            Brüssel, 17. veebruar 2021
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  ELT L 140, 27.5.2013, lk 1.
         
            (2)  Komisjoni 11. juuli 2018. aasta rakendusotsus (EL) 2018/1192, mis käsitleb tõhustatud järelevalve kasutuselevõtmist Kreeka suhtes (ELT L 211, 22.8.2018, lk 1).
         
            (3)  Komisjoni rakendusotsus (EL) 2019/338 (ELT L 60, 28.2.2019, lk 17); komisjoni rakendusotsus (EL) 2019/1287 (ELT L 202, 31.7.2019, lk 110); komisjoni rakendusotsus (EL) 2020/280 (ELT L 59, 28.2.2020, lk 9) ja komisjoni rakendusotsus (EL) 2020/5086 (ELT L 248, 31.7.2020, lk 20).
         
            (4)  SWD (2020) 507 final.
         
            (5)  COM (2020) 150 final.
         
            (6)  Euroopa Parlamendi ja nõukogu 16. novembri 2011. aasta määrus (EL) nr 1176/2011 makromajandusliku tasakaalustamatuse ennetamise ja korrigeerimise kohta (ELT L 306, 23.11.2011, lk 25).
         
            (7)  Euroopa Komisjon, „Tõhustatud järelevalve aruanne – Kreeka, mai 2020“, institutsiooni töödokument nr 127, mai 2020.
         
            (8)  Nõukogu 20. juuli 2020. aasta soovitus, milles käsitletakse Kreeka 2020. aasta riiklikku reformikava ja esitatakse nõukogu arvamus Kreeka 2020. aasta stabiilsusprogrammi kohta (ELT C 282, 26.8.2020, lk 46).
         
            (9)  Allikas: Kreeka Pank, mõõdetud individuaalsel tasandil.